text: França pensa a rotar estrelles mentre busca la classificació contra Albània
  Especials 14/06/2016
  Deschamps medita donar descans a jugadors com Pogba o Griezmann de cara al partit d'aquest dimecres (21 h, T5) que li pot assegurar l'accés als vuitens de final
  Griezmann somriu en un entrenament de la selecció francesa a Clairefontaine FRANCK FIFE / AFP
  BarcelonaL'ansietat de l'amfitrió ja fa dies que pesa en l'ambient de la concentració francesa a Clairefontaine. La França de Didier Deschamps s'enfrontarà en la segona jornada del grup A a Albània (21 h, T5) amb el repte, gairebé obligació, d'assolir el premi de la classificació per als vuitens de final.
  Els dubtes generats contra Romania, partit on es va passar de la desesperació a l'eufòria en qüestió de pocs segons —els que va tardar Payet a tornar a posar al capdavant els francesos un minut abans del final—, obliguen el combinat de Deschamps a no relaxar-se contra un rival que ja va posar contra les cordes Suïssa. Albània no té un cartell destacat, però pot resultar un rival molest si França no està al seu nivell.
  Per a aquesta cita, el seleccionador francès es planteja donar descans a alguna de les seves principals estrelles. Els noms que sonen amb més força són els de Griezmann i Pogba, més aviat discrets en el primer partit. Tots dos, de fet, van ser substituïts —Griezmann en el 66', Pogba al 77'— pel seu fluix rendiment. El jugador de l'Atlètic de Madrid ha disputat 62 partits aquest curs, per la qual cosa és lògic que noti el desgast físic.
  França hi segueix confiant com a possibles líders d'aquest equip, però el seu seleccionador creu que ara pot ser un bon moment perquè reposin i agafin forces per als partits més decisius de la competició. A més, hi podria haver un canvi de sistema, en funció de les peces que toqui: repetir el 4-3-3 que va formar contra Romania o apostar per un 4-2-3-1 sense les dues estrelles i donant una oportunitat a Coman i Martial per les bandes.
  També podria apostar per algun canvi el seleccionador albanès, Gianni de Biasi, que està obligat a puntuar si no vol acomiadar-se de la seva primera Eurocopa abans d'hora. Ergys Kace, Lila i Memushaj podrien entrar a l'onze inicial dels albanesos, que tenen la baixa per sanció del seu capità, Lorik Cana, expulsat contra Suïssa.
  França tancarà la fase de grups contra Suïssa, un partit on hi podria haver en joc la primera plaça del grup. Buscarà, doncs, un triomf que li permeti dependre de si mateixa contra els seus veïns.